Onko meneillään vaiettu trendi, jossa pojat vetäytyvät niin parisuhteista kuin muustakin elämästä?

Breitbart.comin kaksoisartikkeli nuorten miesten vaikeuksista, tässä osa 1 ja tässä osa 2, pyyhkeen elämän kehään heittävistä nuorista miehistä on ollut nettihitti.

Artikkelit ovat saaneet lähes 30 000 kommenttia ja niitä on jaettu satoja tuhansia kertoja. Suomessa niiden kertomaa ilmiötä on käsitellyt Henry Laasanen.

Väitteen mukaan feminismi on voittanut ja saanut samalla yhteiskunnassa aikaan niin tiukat olot nuorille miehille, että yhä enemmän heitä yksinkertaisesti rationaalisesti vetäytyy työstä, avioliitosta, koulutuksesta, lapsista, vastuusta. Miehille elämän vaatimukset ovat liian vaarallisia.

Koulut on muokattu tyttöjen vaatimusten mukaisiksi. Naista kohtaan kiinnostusta osoittava mies on suuressa vaarassa saada häirikön tai raiskaajan leiman.

Naiset ovat luopuneet uskollisuudesta, joka tekee heistä riskejä tai epäkiinnostavia perhettä ajatellen. Avioliittoa seuraava ero vie mieheltä kaiken. Perinteisesti alakynnessä olleille naisille on järjestetty paremmat mahdollisuudet lähes kaikessa.

Breitbartin haastattelema saksalaispoika kertoo 1960-luvun hiirikokeesta. Naarashiiret lopettivat lisääntymisen, joka johti urosten vetäytymiseen omiin oloihinsa.

”Sosiaaliset kommentoijat, journalistit, oppineet, tiedemiehet ja nuoret miehet itse ovat kaikki huomanneet trendin: 15-30-vuotiaiden miesten joukossa yhä useammat ovat kokonaan poistuneet muusta yhteiskunnasta, antaneet periksi naisen hankinnassa, seksissä ja ihmissuhteissa ja vetäytyneet pornografiaan, seksuaalifetisseihin, kemiallisiin riippuvuuksiin, videopeleihin ja äijäkulttuuriin. Kaikki tämä eristää heidät vihamielisestä, heikentävästä sosiaalisesta ympäristöstään, jonka nykyaikainen feministiliike on joidenkin mielestä luonut”.

Nuoria miehiä nimitetään joko nynnyiksi tai naisvihaajiksi heidän käytöksensä perusteella. Kukaan ei opeta nykyaikaisten, aggressiivisten ja itsetietoisten naisten kanssa pärjäämistä, ei edes sääntöjä. Ennen söpönä pidetty kömpelyys voi nykyisin johtaa rankkoihin vaikeuksiin.

Vaativat naiset voivat olla yhä useammalle pojalle liian pelottavia. Naisia opetetaan uhriutumaan ja nopeasti tuomitsemaan miesten liikkeet luvattomaksi hyväksikäytön yritykseksi.

”Miehille sanotaan, että heidän tulisi olla sensitiivisiä feminististen arvojen vaalijoita, mutta samat naiset haikailevat testosteronia uhkuvien jyystärikarjujen perään. Miehet tietävät naisten sanojen ja tekojen eron, mutta se tekee koko pelistä raskasta työtä. Miksi pähkäillä naisten haluja, jos paljon helpommalla pääsee keskittymällä videopeleihin tai pornoon?”, Henry Laasanen kirjoittaa.

”Tavalliset miehet ja naiset jättäytyvät pois sukupuolikeskusteluista ja sen seurauksena nörtit, queerit ja lesbot dominoivat keskustelua siitä, kuinka miesten ja naisten kanssakäymisen tulisi sujua”.

Tohtori Helen Smith on tehnyt aiheesta kirjan Men On Strike. Hänen mukaansa amerikkalainen yhteiskunta on muuttunut miesvastaiseksi ja miehet menevät lakkoon tiedostamattaan: esimerkiksi isyyttä vältellään hälyttävässä määrin.

New York Times kertoi torstaina tilastoista, jotka osoittavat työtä tekemättömien työkykyisten miesten määrän suurta kasvua.